નાણાપ્રધાને સર્વિસ-ટૅક્સ મારફત લાદી દીધેલા બોજની અસર પણ ભારે થશે, કેમ કે સર્વિસ-ટૅક્સનો દર ૧૦ ટકાથી વધારીને ૧૨ ટકા કરવામાં આવતાં આમઆદમી પરનું બર્ડન મોટે પાયે વધશે એટલું જ નહીં, આ મામલે નેગેટિવ લિસ્ટ તૈયાર કરવામાં આવતાં હવે પછી અનેક નવી સર્વિસ કરજાળમાં સમાઈ જશે અને એને લીધે સામાન્ય માણસ પર સતત ભાર વધશે. આ ઉપરાંત સર્વિસની વ્યાખ્યા બાબતે પણ વિવાદ થવાની સંભાવના વધી શકે. ખાસ કરીને આ વિષયમાં સરકારી અધિકારીઓને અપાયેલી સત્તા કરપ્શન વધારવામાં નિમિત્ત બનશે એવો ભય છે.